  Виталий Пронин Кылем арня пумын Удмуртилэн Тӧроез Александр Бречалов но Кун Думалэн депутатэз Андрей Исаев ужазы Кез каргуртын. Пуктыны чаклам выль школалэсь интызэ эскеризы, лэсьтӥськисьёсын кенешизы. Озьы ик вуылӥзы Кезысь сырзаводэ, ужбергатӥсьёсын пумиськылӥзы но ёросын улӥсьёслэн сюлмаськытӥсь юанъёссылы валэктон сётӥзы. Кивалтӥсьёс Кез ёросэз азинтон пумысен верасько15 толэзь куспынТӧро Александр Бречалов кылем арын но Кез ёросэ вуылӥз. Соку сётэм юанъёс пӧлысь котькуд кыкетӥез герӟаськемын вал нылпиосын - соослы, пе, Кез каргуртысь школаосын ӟоскыт, выль школа пуктыны куризы. Калыклэн сюлмаськонэз лыдэ басьтэмын, лэсьтӥськисьёс та дыре ужзэс мытӥзы ни. Школа пуктыны кутскемын бадӟым стадион вӧзысь кыр интые. Выль школа 3 этажъем луоз, со чакламын 500 пиналлы. Дышетскон кабинетъёс сяна, луыны кулэ спортзал, актовой зал, 2 библиотека (лыдӟиськон инты но информацияя центр), нылъёслы но пиослы труд урокын кабинетъёс. Кызьы вераз лэсьтӥськонъя «АрТель» огазеяськонлэн кивалтӥсез Борис Шнейвас, нырысетӥ блокез ӝутыны кулэ октябрь толэзь шорозь, нош ар пумозь юртлэсь «нулевой» этажзэ быдэсак лэсьтыны чакламын. Выль школаез йылаз-пумаз вуттыны кулэ 2019-тӥ арын декабрь - 15 толэзь куспын. Лэсьтӥськисьёс оскытӥзы: ужзэс дыраз быдэстозы, тырмыт коньдон висъяськиз ке. Выль арозь, пе, 40 миллион манет кулэ луоз. Школа пуктонлэн огъя дуныз 262 миллион манет тыр дунъямын, 95 процентэз коньдон вуыны кулэ федерал бюджетысь. Шаерысьтымы кивалтӥсьёс юн оско, Кезысь школа лэсьтон Россиын выль дышетскон интыос усьтонлы сӥзем шедёз шуыса. Кезын выль пуктӥськись школа сярысь кенешон дыръя  Школа пуктыны инты быдэс ёросэн утчазы - та ужпум, эскеремын вал ёрос депутатъёслэн кенешазы, каргуртын улӥсьёс пӧлын куара сётон ортчытэмын, - шуиз Кез ёрослэн йырыз Иван Богданов. - Азьланяз школа котыре улон юртъёс пуктыны чакламын. Школа али гинэ пуктыны кутскемын ке но, дышетӥсьёсты утчан сярысь но сюлмаськиськомы ни. 1 номеро школае 5 егит дышетӥсьёс лыктэмын, 3-езлы выль улон инты дасямын ни. Выль школа усьтыса, ог 30 пала дышетӥсьёс кулэ луозы на. Та вие шаерысьтымы вузъёсын кусып возиськомы но специалистъёсты утчанъя уж нуиськом ни. Кез каргуртын 2 школа ужа. 1 номеро школаын 1 сюрс 413 дышетскись, нош 2-тӥяз - 245 кузя, кыказ ик школаын чакламлэсь трос нылпиос дышетско. Школаямы 720 пиналлы чакламын, нош дышетоно луиськомы 2 поллы тросгес нылпиосты, - шуиз 1 номеро школалэн директорез Светлана Жигалова. - Буш кабинетъёсмы ӧвӧл, школалэсь котькуд сэрегзэ уже кутӥськомы, кадетъёсмы коридорын вамышъяно луо, ма веранэз нимысьтыз специалистъёс сярысь, логопед но психолог пичи сэрегын пуко, ужало вошъяськыса. Учительскоймы но ӧвӧл ни шуыны луоз, пиналъёслы сётэмын. Школае дышетскыны лыктӥсьёслэн лыдзы ялан йылэ, пе. Но 2014-тӥ арозь 1-тӥ классэ лыктӥсьёсты 7 класс-комплект куто вылэм ке, туэ нырысьсэ 6 кельтӥллям. Классъёсын 25 луыны кулэ ке, татын соос 30-лэсь ортчо. Законэз тӥямзы понна, берло аръёс ӵоже гинэ роспотребнадзор школалэсь директорзэ кыл кутытон улэ 2 пол кыскиз ни. Сиськон интызы огдыре пуксьыны 120 пиналлы чакламын ке, татын 5 класс, 150-170 пиналъёс, кӧтсэс тыро. Кызьы вера школалэн директорез, Кезэ 500 пиналлы выль школа пуктыса но югдур быдэсак уз тупатскы на, пе. Озьы ке но, кезъёс туж витё ни со вакытэз. 9 ёросэз огазея Кез каргуртлэн данъяськонэз - сырзавод. Та дыре отын 600 пала адямиос ужало, ужасьёссылэн шоро-куспо арлыдзы - 35 арес. Та предприятие ӟеч ужамен котыр ёросъёсысь гурт хозяйствоослы но капчигес улыны. Матысь кусыпъёссы шаерысьтымы Кез, Глазов, Дэбес, Балезино, Красногорск, Юкаменск, Эгра, Сьӧлта, Шаркан ёросъёсысь 90 пала гурт хозяйствоосын. Сезон куспын Кезысь сырзавод гуртоослэсь 400 тонналэсь трос йӧл басьтэ. Йӧллэсь юонъёс сяна, вӧй но трос пумо сыръёс лэсьто. Ужан амалъёссэс выльдон сярысь сюлмасько, та дыре предприятиын выль цех пуктӥське.Ёросын ужасьёслы ужан инты сётэ на «Агапыч» кафе-магазинъёслэн сетьсы. Та вие отын ог 70 адями тырше. Ёрослэн бюджетаз 2017-тӥ арын ватсаса 1 миллион 322 сюрс манет тыр налог тыризы. Предприятиен кивалтӥсь Любовь Касимова, солэн сузэрез Наталья Жилина ужан удыссэс мытӥзы вал 2002-тӥ арын. Арлы быдэ вуж юртъёсыз выльдыса, ужан интызэс паськытато. Туэ ар куспын гинэ 7 объект выльдэмын, со пӧлысь одӥгез «Исток Камы» кунокуа. Ар ӵоже лэсьтӥськон ужъёслы 8,8 миллион манет понэмын. Кафеосазы котьку ческыт сюдо но калыклы пӧртэм турлы сиёнъёс ӵекто: шыдъёссы 10-лэсь трос, салатъёссы 50 пала, 2-тӥ блюдозы 45 пӧртэм, ческыт сиёнъёссы 35 турлы. Котьку вань ӟуч но удмурт менюзы. 8 ужпум вал Кылем арын А. Бречалов ёросысь кивалтӥсьёслы 8 ужпумез сэрттыны куриз вал. Ужамзылы йылпумъян лэсьтӥз ёрослэн йырыз Иван Богданов. Веранзэ мытӥз Кулигаысь Кам шурлэн кутсконэзлы сӥзем проект бордысен. Данъяськымон интызы вань, нош отчы мынон 37 иськем сюрессы пӧлысь 20 иськемез машинаен ортчыны шугъяськымон вал. Со пӧлысь 8 иськемзэ туэ тупатӥллям, вуоно арлы эшшо 9-сэ выльдозы, «Кулиговское» муниципал кылдытэт 170 сюрс манет тыр грант утӥз. Умой соиз, Кам шурлэн кутсконаз мыныны мылкыд карись туристъёслэн лыдзы 2 сюрсысен 5 сюрсозь будэмын. Умоен пусйизы ёросын улӥсьёслэсь Кез каргуртэз шулдыртонэ мыло-кыдо пыриськемзэс. Калыклэсь люканы быгатӥллям 6 миллион манет. Со коньдонэн каргуртысь 1 номеро школа азьысь бульваре «Тодосчи коӵыш» фигура пуктӥзы. Но мукетыз сюлмаськонзы кызьы вал озьы ик кылемын. Ар талэсь азьло каргуртысь Даманской микрорайонысь 70 корка вутэк кылем. Туэ но та юртъёсы ву уг вуы, ву гумыосыз воштон ӝега, документъёс лэсьтэмын, кулэ луись материал басьтэмын ни ке но. Со сяна, каргуртын куашкан калэ вуэм 12 юртсы, отын, пе, 55 квартира лыдъяське. Югдурез тупатон вылысь Кезысь буш сылӥсь юртэз выльдыны-тупатъяны медо, озьы 28 квартиралы улыны инты висъяны чаклало.Ёрос йырлэсь вань верамзэ кылзыны чиданэз быриз кадь Александр Бречаловлэн. Ар ӵоже, пе, адямиос вутэк уло, кызьы сое валано, та ужпумез нимысьтыз эскерыны но ужез матысь дыре йылаз-пумаз вуттыны куриз. Куашкан калэ вуэм юртъёсын улӥсьёс сярысь но чурыт вераськиз. Ужпумез кутэмлэсь азьло, вылысь ваньзэ эскерыны куриз, со понна нимысьтыз комиссия кылдытоно на, шуиз. Кезъёслэн данъяськонзы Кулига черкогурт. Кам шурлэн кутсконэзлы рос-прос проектъёс гожтыса, Россилэн бюджетысьтыз ватсаса 2 но ӝыны - 3 миллион манет пала кыскыны луоно. Нош ёросын арлы быдэ ортчытӥськись «Пест-фест» фестиваль сярысь таяз учыре гинэ Александр Бречалов тодӥз. Ёрослэн данъяськонэз вань дыръя, кезъёсты дӥсьтӥсьгес луыны куриз. Кез каргуртын ужамзылы йылпумъян лэсьтыса, шаерысьтымы кивалтӥсьёс ватсазы, Кез - паймымон ёрос, ма ватонэз, со шаерысьтымы 4 тужгес начар ёросъёс пӧлы шеде, сюлмаськонъёссы трос, сюресъёссы выльдэм-тупатъямез кулэ каро. Коньдон шедьтон ласянь шуг-секытъёс трос кылдэмын ке но, Кун Думалэн депутатэныз Андрей Исаевен валче ужаса, отысь потонюгдурез воштон амалъёс шедьтыны быгатомы, дыр, шуиз Александр Бречалов. Валентина Емельянова  